
Өнөр жайлык кайра иштетүү үчүн арналган какао порошогуна карата Бажы бирлигинин Комиссиясынын айрым чечимдерине өзгөртүүлөрдү киргизүү жөнүндө
2014-жылдын 29-майындагы Евразия экономикалык бирлиги жөнүндө келишимдин 43 жана 45-беренелерине, Евразия экономикалык комиссиясы жөнүндө жобонун (2014-жылдын 29-майындагы Евразия экономикалык бирлиги жөнүндө келишимге № 1 тиркеме) 16-пунктуна жана Жогорку Евразия экономикалык кеңешинин 2014-жылдын 23-декабрындагы 
№ 98 чечими менен бекитилген Евразия экономикалык комиссиясынын Иш регламентинин № 1 тиркемесинин 7 жана 16-пункттарына ылайык Евразия экономикалык комиссиясынын Кеңеши чечти:
1. Бажы бирлигинин Комиссиясынын 2009-жылдын 27-ноябрындагы № 130 «Евразия экономикалык бирлигинин бирдиктүү бажы-тарифтик жөнгө салуусу жөнүндө» чечиминин 7-пункту төмөнкүдөй мазмундагы 
7.1.94-пунктча менен толукталсын:
«7.1.94. ЕАЭБ ТЭИ ТН 1805 00 000 0 коду менен классификациялануучу, Армения Республикасына 300 тоннадан ашпаган, Беларусь Республикасына 1 500 тоннадан ашпаган жана Кыргыз Республикасына 300 тоннадан ашпаган көлөмдө ташып киргизилген өнор жайлык кайра иштетүү үчүн арналган какао порошогу.
Көрсөтүлгөн тарифтик жеңилдик Армения Республикасынын, Беларусь Республикасынын же Кыргыз Республикасынын аткаруу бийлигинин ыйгарым укуктуу органы тарабынан ушул пунктчанын биринчи абзацына ылайык товардын арналгандыгын тастыктаган жана мындай товардын саны жана наркы жөнүндө, ошондой эле аны ташып кирүүнү жүзөгө ашырган уюмдар жөнүндө маалыматтарды камтыган документ болгон учурда берилет.
Тарифтик жеңилдик ички керектөө үчүн чыгаруу бажы жол-жобосуна жайгаштырылуучу (жайгаштырылган) товарларга карата берилет, ал эми товарларга декларация берилгенге чейин товарлар чыгарылган учурда – товарларга декларацияны бергенге чейин товарларды чыгаруу жөнүндө өтүнмө Армения Республикасынын, Беларусь Республикасынын же Кыргыз Республикасынын бажы органдары тарабынан тиешелүүлүгүнө жараша Евразия экономикалык комиссиясынын Кеңешинин 2026-жылдын 
20-майындагы № 60 чечими күчүнө кирген датадан тартып 2026-жылы 
31-декабрын кошо алган мөөнөткө чейин катталган болушу керек.
Тарифтик жеңилдикти колдонуу менен ички керектөө үчүн чыгаруу бажы жол-жобосуна жайгаштырылуучу товарлар ушул пунктчанын биринчи абзацында көрсөтүлгөн максаттарда жана Армения Республикасынын, Беларусь Республикасынын же Кыргыз Республикасынын аймагында гана пайдаланылышы мүмкүн.
Көрсөтүлгөн тарифтик жеңилдикти колдонуу менен ички керектөө үчүн чыгаруу бажы жол-жобосуна жайгаштырылуучу товарларды сатууга (сатып өткөрүүгө) тамак-аш продукциясын өндүрүү үчүн гана жана Армения Республикасында, Беларусь Республикасында же Кыргыз Республикасында катталган жана тамак-аш продукциясын өндүрүүчүлөр болуп саналган жактарга жол берилет.
Жактарды ушул пунктчанын бешинчи абзацында көрсөтүлгөн жактарга киргизүү критерийлери (мындан ары – максаттуу алуучулар) же максаттуу алуучулардын тизмеги Армения Республикасынын, Беларусь Республикасынын же Кыргыз Республикасынын мыйзамдарына ылайык аныкталышы мүмкүн.
Тарифтик жеңилдикти колдонуу менен ички керектөө үчүн чыгаруу бажы жол-жобосуна жайгаштырылуучу товарларды пайдалануу жана (же) тескөө боюнча чектөөлөр колдонулат:
бул товарларды көрсөтүлгөн бажы жол-жобосуна максаттуу алуучулар тарабынан жайгаштырууда – товарлар максаттуу алуучулардын кампасына түшкөн учурга чейин, бирок ички керектөө үчүн чыгаруу бажы жол-жобосуна ылайык мындай товарлар чыгарылган датадан тартып 120 календардык күндөн ашык эмес;
бул товарларды максаттуу алуучу болуп саналбаган жактар тарабынан көрсөтүлгөн бажы жол-жобосуна жайгаштырууда – мындай товарларды максаттуу алуучуга берген учурга чейин, бирок ички керектөө үчүн чыгаруу бажы жол-жобосуна ылайык мындай товарлар чыгарылган датадан тартып 120 календардык күндөн ашык эмес. 
Товарлардын максаттуу алуучунун кампасына түшүүсүн же товарлардын ушундай максаттуу алуучуларга берилишин ырастоочу документ болуп мындай товарларды кабыл алуу актысы же кабыл алуу-өткөрүп берүү актысы же анын көчүрмөсү эсептелет.».
2. Бажы бирлигинин Комиссиясынын 2011-жылдын 15-июлундагы № 728 чечими менен бекитилген Бажы бирлигинин бирдиктүү бажы аймагына товарлардын айрым категорияларын ташып кирүүдө бажы алымдарынан бошотууну колдонуу тартибинин 15-пунктунда «7.1.93» деген сандар «7.1.94» деген сандар менен алмаштырылсын.
3. Ушул Чечим расмий жарыяланган датадан тартып 10 календардык күн өткөндөн кийин күчүнө кирет.

